Kjöt frá ESB er öruggur matur : Bændur og afurðastöðvar með 34% tollkvótans Heim » Fréttir » Kjöt frá ESB er öruggur matur : Bændur og afurðastöðvar með 34% tollkvótans 13. janúar 2020 Danskt og þýskt svínakjöt , flutt inn af fyrirtækjum í Hópi um örugg matvæli . Bændur og afurðastöðvar í íslenskum landbúnaði flytja inn um 34% tollkvóta fyrir kjöt , sem er í boði samkvæmt tollasamningi Íslands og Evrópusambandsins á fyrri hluta ársins . Samkvæmt niðurstöðum útboðs á tollkvóta fyrir janúar til júní 2020 fá aðilar í íslenskum landbúnaði í sinn hlut samtals 519,3 tonna tollkvóta fyrir kjötvörur frá ESB , af 1.526,5 tonnum sem voru í boði . Þessi fyrirtæki flytja inn 81% tollkvótans fyrir svínakjöt og helming kvótans fyrir alifuglakjöt . Þetta er hlutfallslega heldur minni innflutningur þessara aðila en á síðasta ári , en þá fengu sömu aðilar í sinn hlut 44,2% af ESB-tollkvótanum fyrir kjöt . Eins og sjá má í töflunni hér að neðan er Mata langumsvifamesti innflytjandinn með 245,5 tonn af tollkvóta eða tæplega helming þess sem bændur og afurðastöðvar flytja inn . Mata er systurfélag Síldar og fisks , eins stærsta svínaræktanda landsins , sem selur vörur sínar undir merkinu Ali , og Matfugls , sem er umsvifamikill kjúklingaræktandi . Stjörnugrís ( svínaræktandi ) , Reykjagarður ( Holta , alifuglaræktandi ) , Sláturfélag Suðurlands og Kjarnafæði buðu einnig í tollkvóta og fengu . Fyrirtækin sem um ræðir eiga öll beint eða óbeint hlut að Hópi um örugg matvæli sem varar við innflutningi búvara á vef sínum : „ Óhindraður innflutningur á kjöti , hráum eggjum , ostum og öðrum mjólkurvörum rýfur verndina sem lega landsins og íslenskir búskaparhættir veita okkur og skapar raunverulega hættu fyrir almenning . “ Þess má geta að Mjólkursamsalan , sem fékk í sinn hlut tollkvóta til að flytja inn 23 tonn af osti , á einnig aðild að hópnum . Góðar fréttir „ Þessi áframhaldandi innflutningur bænda og afurðastöðva á kjöti frá ESB í stórum stíl eru góðar fréttir , “ segir Ólafur Stephensen , framkvæmdastjóri Félags atvinnurekenda . „ Fyrirtækin sem standa að Hópi um örugg matvæli sýna í verki að þau telja búvörur sem fluttar eru inn frá ríkjum Evrópusambandsins öruggan mat , þótt þau segi annað á vefnum sínum . Enda lúta þessar vörur heilbrigðiseftirliti samkvæmt sömu reglum og gilda á Íslandi . “